Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.


**Oberuster** (prononcu *obərustə*; en la alemana lingvo: **Oberuschter**; en Esperanto ankaŭ **Supra Uster**) estas kvartalo kaj iama civila komunumo de la komunumo kaj urbo Uster en la distrikto Uster, Kantono Zuriko, Svislando. Ĝi havis proksimume 5000 loĝantojn je la 31-a de decembro 2008.

Geografio
---------

Oberuster situas ĉe la bordo de la rivero Ustermer Aa okcidente de la urbocentro de Uster en la tiel nomita Aa-Valo. En sude la kvartalon limigas la monteto *Tämbrig*, de kies pinto kun alteco de 522 m s.m. estas bela rondvido al la tuta urbo Uster, al la lago Greifensee kaj la tuta Glatt-Valo.

Blazono
-------

La blazono de Oberuster estas arĝenta arbo eltondita sur blua fono. Ekzistas nur unu dokumento pri la blazono, nome bildo super la pordo de la malnova baza lernejodomo en Oberuster. La originalaj koloroj estas malcertaj, ĉar la blazono dum renovigo de la domo estis pentrita, la arbo per verda, la trunko per bruna kaj la kampo per blua koloro, kio tamen ne povas esti korekta laŭ heraldiko. La urbestraro de Uster decidis la 13-an de julio 1976 oficiale pri la arĝenta arbo sur blua grundo.

Trafiko
-------

Oberuster estas konektita al la publika transportreto per la du lokaj buslinioj 813 kaj 845 de la loka busreto de la urbo Uster. Ek de komenco de 2014 la busoj cirkulas ĉiun kvaronhoron. Tra Oberuster kondukas la kantona ĉefvojo de Uster tra Aathal al Wetzikon, kaj sur ĝia teritorio situas la alveturejo Uster-Okcidento al la svisa aŭtovojo A53. Kvankam trajnlinio de Svisaj Federaciaj Fervojoj pasas tra Oberuster, la kvartalo ne disponas pri propra stacidomo. La fervojlinio tranĉas Oberuster en du partojn. En Oberuster ekzistas kvar samnivelaj fervojtransirejoj, kiuj estas gravaj trafikobstakloj.

Infrastrukturo
--------------

Oberuster disponas pri supermerkato de Coop, bakejo, poŝtoficejo kaj pluraj restoracioj. En Oberuster ekzistas primara lernejo, infanĝardeno, infanvartejo kaj la maljunulejo Rosengarten, futbalplaco kaj la aventurludejo *Holzwurm* (en Esperanto: *Lignovermo*). Ekzistas kvartala asocio, kiu organizas diversajn publikajn festojn kaj la festadon de la 1-a de aŭgusto sur Tämbrig. En la kvartalo situas ankaŭ la urba oficejo por azilpetantoj. Tra Oberuster pasas la Insdustrilernopado Zurika Oberlando, sur kiu pluraj interesaj objektoj situas en Oberuster.

Historio
--------

Dum romia epoko en la hodiaŭa kvartalo Oberuster kruciĝis la vojoj de la Glatt-Valo al la Zurika Oberlando kaj de Vinterturo al la Lago de Zuriko.

La unua dokumenta mencio de Oberuster datiĝas el la jaro 1325 laŭ listo (hodiaŭ perdita) de la feŭdoj de la Habsburgoj al la Senjoroj de Rapersvilo.

Oberuster estis la kerno de la unuaj setlejoj sur la teritorio de la hodiaŭa urbo Uster. Grandaj partoj de la teritorioj en Oberuster apartenis al la Monaĥejo Ruti, la centro de la komunumo mem tamen plejparte estis posedaĵoj de liberaj kamparanoj, fakte tute nekutima afero en mezepoko. La plej malnova konstruaĵo de la hodiaŭa Oberuster estas fabrikkonstruaĵo nomita *Öle* (en Esperanto *Oleejo*). Ĝi servis de 1636 ĝis 1884 kiel premilejo por kolzo kaj aliaj produktoj. Poste ĝin tansprenis la ŝpinejo Huber kiel laborejo. 

Ĝis komence de la 19-a jarceno Oberuster ekzistis kiel aparta civilkomunumo. La 9-an de julio 1927 la iamaj civilkomunumoj de Uster estis kunigitaj al la hodiaŭa politika komunumo Uster.

Esperanto-Movado
----------------

En Oberuster vivas la aktuala kunprezidanto de Svisa Esperanto-Societo, Dietrich Michael Weidmann kaj troviĝas la sidejo de lia Esperanto-tradukentrepreno Allsprachendienst Esperanto GmbH.

Bildoj
------

* Samnivela fervojtransirejo en OberusterSamnivela fervojtransirejo en Oberuster
* Baza lernejo OberusterBaza lernejo Oberuster
* Portugala restoracio en OberusterPortugala restoracio en Oberuster
* Drako en la aventura ludejo Holzwurm (Lignovermo)Drako en la aventura ludejo Holzwurm (Lignovermo)
* Poŝtoficejo OberusterPoŝtoficejo Oberuster
* Sidejo de Allsprachendienst Esperanto GmbHSidejo de Allsprachendienst Esperanto GmbH
* Bakejo BrüschweilerBakejo Brüschweiler
* Maljunulejo RosengartenMaljunulejo Rosengarten
* Cikonio sur la kamenego en OberusterCikonio sur la kamenego en Oberuster
* Cikonio sur la kamenego en OberusterCikonio sur la kamenego en Oberuster

Notoj kaj referencoj
--------------------

1. ↑  Fonto: Stadtarchiv & Kläui Bibliothek Uster
2. ↑  Fonto: Indiko pri la mencio de Oberuster en la oficiala retejo de la urbo Uster Arkivigite je 2014-05-12 per la retarkivo Wayback Machine
3. ↑  Tabulo n-ro 16 de la Industrioinstrupado Zurika Oberlando
4. ↑  Fonto: Paĝo pri historio en la retejo de la urbo Uster

Eksteraj ligiloj
----------------

* Retejo de la Kvartala Asocio Oberuster-Nossikon
* Retejo de la bazalernejo Oberuster Arkivigite je 2010-03-28 per la retarkivo Wayback Machine

* Kategorio Oberuster en la Vikimedia Komunejo (Multrimedaj datumoj)


|  |  |  |  |
| --- | --- | --- | --- |
| 

| v • d • rUrbopartoj de Uster |
| --- |
| Kirchuster • Niederuster • Oberuster • Nossikon • Rehbüel-Hegetsberg • Riedikon • Werrikon • Winikon-Gschwader • Freudwil • Wermatswil • Nänikon • Sulzbach | dekstra |

 |